ระเบียบคณะกรรมการข้าราชการฝ่ายศาลปกครอง ว่าด้วยการพัฒนาข้าราชการ (ฉบับที่ 4) พ.ศ. 2550
ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ (ฉบับที่
๔)
พ.ศ. ๒๕๕๐
 

โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ พ.ศ. ๒๕๔๔

อาศัยอำนาจตามความในมาตรา
๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ (ฉบับที่ ๔) พ.ศ. ๒๕๕๐

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๖ ของระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ พ.ศ. ๒๕๔๔ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ (ฉบับที่ ๓) พ.ศ. ๒๕๔๗ และให้ใช้ความต่อไปนี้แทน
ข้อ ๖ ให้มีคณะกรรมการพัฒนาตุลาการศาลปกครองและข้าราชการฝ่ายศาลปกครอง
ประกอบด้วย รองประธานศาลปกครองสูงสุดซึ่งประธานศาลปกครองสูงสุดมอบหมายเป็นประธาน ตุลาการศาลปกครองซึ่งประธานศาลปกครองสูงสุดมอบหมายจำนวนไม่เกินสามคน
อธิบดีศาลปกครองกลาง เลขาธิการ รองเลขาธิการ ผู้อำนวยการสถาบันพัฒนาตุลาการและข้าราชการฝ่ายศาลปกครอง
ผู้อำนวยการสำนักบริหารทรัพยากรมนุษย์ ผู้อำนวยการสำนักวิชาการและความร่วมมือระหว่างประเทศ
เป็นกรรมการ และผู้อำนวยการศูนย์ประสานความร่วมมือระหว่างประเทศเป็นกรรมการและเลขานุการ
ให้เลขาธิการแต่งตั้งข้าราชการฝ่ายศาลปกครองเป็นผู้ช่วยเลขานุการ

ข้อ ๔ ให้ยกเลิกความในข้อ ๗ ของระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ พ.ศ. ๒๕๔๔ และให้ใช้ความต่อไปนี้แทน
ข้อ ๗ ให้คณะกรรมการมีอำนาจและหน้าที่
ดังต่อไปนี้
(๑) กำหนดนโยบายและแผนในการพัฒนาข้าราชการ
(๒) กำหนดหลักเกณฑ์และวิธีการในการให้ทุนอุดหนุน คุณสมบัติของผู้มีสิทธิได้รับทุนอุดหนุน
สาขาวิชาที่จะให้ทุนอุดหนุน รวมทั้งจำนวนทุนอุดหนุนที่จะให้ในแต่ละปี และให้ประกาศให้ทราบโดยทั่วกัน
(๓) พิจารณาอนุมัติให้ทุนอุดหนุนแก่ข้าราชการ โดยให้คำนึงถึงผลการปฏิบัติงานที่ผ่านมา
ความรับผิดชอบต่องาน ความประพฤติ ความอุตสาหะและเสียสละในการปฏิบัติงาน ผลของงาน และประโยชน์ที่ได้รับหรือเกิดขึ้นแก่ศาลปกครองหรือสำนักงานเป็นสำคัญ
(๔) พิจารณาอนุมัติเรื่องการเปลี่ยนแปลงระยะเวลาการศึกษา สถานศึกษา หรือสาขาวิชาที่ศึกษา
รวมถึงการอนุมัติในเรื่องอื่นที่เกี่ยวข้องกับการศึกษาและการฝึกอบรมด้วย
(๕) พิจารณาอนุมัติให้ทุนอุดหนุนแก่ข้าราชการผู้ได้รับทุนจากแหล่งทุนอื่น เพื่อเป็นค่าใช้จ่ายในส่วนที่สามารถเบิกจ่ายได้ตามระเบียบนี้แต่ทุนดังกล่าวไม่ครอบคลุมถึง
และคณะกรรมการเห็นว่าเป็นประโยชน์ต่อศาลปกครองหรือสำนักงาน เช่น ค่าพาหนะเดินทาง เป็นต้น
(๖) ปฏิบัติการตามอำนาจหน้าที่อื่นที่กำหนดไว้ในระเบียบนี้

ข้อ ๕ ให้ยกเลิกความในข้อ ๑๑ ของระเบียบคณะกรรมการข้าราชการฝ่ายศาลปกครอง
ว่าด้วยการพัฒนาข้าราชการ พ.ศ. ๒๕๔๔ และให้ใช้ความต่อไปนี้แทน
ข้อ ๑๑ ให้จ่ายทุนอุดหนุนแก่ข้าราชการที่ได้รับทุนอุดหนุนเฉพาะเพื่อเป็นค่าใช้จ่ายในการศึกษาเท่าที่จ่ายจริง
แต่ไม่เกินจำนวนเงินตามที่คณะกรรมการกำหนด


ประกาศ ณ วันที่ ๑ มิถุนายน
พ.ศ. ๒๕๕๐
อักขราทร จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง







วัชศักดิ์/ผู้จัดทำ
๕ กรกฎาคม ๒๕๕๐

ปณตภร/ปรับปรุง
๒๗ มิถุนายน ๒๕๕๕

















































[๑] ราชกิจจานุเบกษา เล่ม ๑๒๔/ตอนที่ ๒๘ ก/หน้า ๑๒/๒๗ มิถุนายน ๒๕๕๐